دوسرا ون ڈے: پاکستان نے زمبابوے کو چھ وکٹوں سے شکست دے دی
پاکستان نے 207 رنز کا ہدف چار وکٹوں کے نقصان پر 36 ویں اوور میں حاصل کر لیا۔ کپتان بابر اعظم 77 جب کہ امام الحق 49 رنز بنا کر نمایاں رہے۔ 
ویب ڈیسک — اتوار کو پنڈی کرکٹ اسٹیڈیم راولپنڈی میں کھیلے جانے والے دوسرے میچ میں زمبابوے کی ٹیم پہلے بیٹنگ کرتے ہوئے 45.1 اوورز میں 206 رنز بنا کر آؤٹ ہو گئی۔ زمبابوے کی جانب سے شان ولیمز 75 جب کہ برینڈن ٹیلر 36 رنز بنا کر نمایاں رہے۔ پاکستان کی جانب سے اسپنرر افتحار احمد نے 10 اوورز میں 40 رنز دے کر پانچ کھلاڑیوں کو آؤٹ کیا۔ پاکستان نے 207 رنز کا ہدف چار وکٹوں کے نقصان پر 36 ویں اوور میں حاصل کر لیا۔ کپتان بابر اعظم 77 جب کہ امام الحق 49 رنز بنا کر نمایاں رہے۔ شاندار کارکردگی پر افتحار احمد کو مین آف دی میچ کا ایوارڈ دیا گیا۔ پاکستان نے پہلے ایک روزہ میچ میں بھی زمبابوے کو 26 رنز سے شکست دی تھی۔ سیریز کا تیسرا اور آخری میچ منگل کو راولپنڈی میں ہی کھیلا جائے گا۔ پاکستان اور زمبابوے کے درمیان ون ڈے سیریز اس لیے بھی اہم ہے کیوں کہ سیریز جیتنے والی ٹیم کو ملنے والے پوائنٹس ورلڈ کپ 2023 کے لیے کوالیفائی کرنے میں معاون ثابت ہوں گے۔